ELDee

**Lanre Dabiri** (tí a bí ní ọjọ́ kẹtàlélógún oṣù Karùn-ún ọdún 1977), tí gbogbo ènìyàn mọ̀ sí orúkọ orí-ìtàgé rẹ̀ **Eldee**, tàbí **eLDee**, jẹ́ akorin rap, olórin, àti aṣàgbéjáde orin ọmọ orílẹ̀-èdè Nàìjíríà àti Amẹ́ríkà tí ó ti fẹ̀yìntì lẹ́nu iṣẹ́, tó sì ń gbé ní Amẹ́ríkà.

Ó jẹ́ mẹ́ńbà ẹgbẹ́ akọrin Trybesmen, èyí tí wọ́n bẹ̀rẹ̀ ní ọdún 1998 pẹ̀lú àwọn akorin rap KB àti Freestyle. Ó ti gbé àwo-orin márùn-ún jáde fúnra rẹ̀. Ní ọdún 2019, ó sọ pé òun kò kábàámọ̀ fífi iṣẹ́ orin sílẹ̀ nítorí ọ̀nà tí iṣẹ́ rẹ̀ ń gbà lọ kò ní jẹ́ kí òun rí àyè fún ìdílé òun. Ní ọjọ́ kìíní oṣù Kẹwàá ọdún 2016, Netng fi orúkọ rẹ̀ sínú àkójọ àwọn gbajúgbajà olórin Nàìjíríà mẹ́rìndínlọ́gọ́ta (56) tó lágbára jùlọ, fún ipa rẹ̀ nínú iṣẹ́ orin, àti fún dídá àtòjọ orin àkọ́kọ́ ní Nàìjíríà sílẹ̀, tí a mọ̀ sí Playdata, fún kíkíyèsí bí wọ́n ṣe ń tẹ́tí sí orin lórí rédíò.

## Ìgbà Èwe
Wọ́n bí eLDee ní ọjọ́ kẹtàlélógún oṣù Karùn-ún ọdún 1977, ní ìpínlẹ̀ Kàdúná, ní agbègbè àríwá Nàìjíríà. Erékùṣù Èkó (Lagos Island) ní Ìpínlẹ̀ Èkó ti Nàìjíríà ni orísun rẹ̀ gangan.

## Ẹ̀kọ́ rẹ̀
Ó lọ sí Command Children School ní Kàdúná àti Essence International School kí ó tó kó lọ sí Èkó fún ẹ̀kọ́ gíga rẹ̀. Ó gba oyè ìmọ̀ ìjìnlẹ̀ (Master's degree) nínú ìmọ̀ ìyàwòrán ilé (Architecture) láti Fásitì ìlú Èkó ní Nàìjíríà ní ọdún 2001.

## Iṣẹ́
Wọ́n ka eLDee kún ọ̀kan lára àwọn aṣáájú fún irúfẹ́ orin afrobeats. Ní ọdún 1998, ó dá ẹgbẹ́ akọrin kan sílẹ̀ tí ń jẹ́ Trybesmen, èyí tí ó wá di ọ̀kan lára àwọn ẹgbẹ́ orin tí ó sọ ìdàpọ̀ orin hip-hop, highlife, pop àti orin ìbílẹ̀ afrobeat di gbajúmọ̀. Trybesmen kọrin tó kárí àgbáyé lọ́dún 2000, ó sì kó ipa ńlá nínú yíyí ìrísí orin tuntun padà.

eLDee gba àwọn olórin mẹ́rìndínlógún sínú ilé-iṣẹ́ orin rẹ̀ Trybe Records, ó sì sọ ìdàpọ̀ gbogbo àwọn olórin náà ní Da Trybe. Wọ́n gbé àwọn orin àdàkọ "Work it out" àti "Oya" jáde ní ọdún 2002, àti àwo-orin *BIG Picture* ní ọdún 2005.

Lẹ́yìn tí ó kó lọ sí Amẹ́ríkà ní ọdún 2002, eLDee ṣe àwo-orin tirẹ̀ nìkan tí ó pe àkọlé rẹ̀ ní *Long Time Coming* (2004). Lẹ́yìn èyí ni ó ṣe *Return of the King* (2006), èyí tí orin "I Go Yarn" wà nínú rẹ̀. *Return of the King* gba àmì-ẹ̀yẹ fún "Àwo-orin Àgbáyé tó dára jùlọ" ("Best International Album") ní ayẹyẹ Nigeria Entertainment Awards ti ọdún 2007 ní ìlú New York. Àwọn àwo-orin rẹ̀ mìíràn ni *Big Boy* (2008), tí àkọlé rẹ̀ kọ́kọ́ jẹ́ *Evolution,* *Is it your money Vol.1* (2010) àti *[[Undeniable (eLDee album)|Undeniable]]* (2012).

eLDee ti ṣiṣẹ́ gẹ́gẹ́ bí olórin, aṣàgbéjáde, olùdarí, àti onímọ̀ràn lórí ètò ìbáraẹnisọ̀rọ̀.

## Ìgbésí ayé rẹ̀
"Láńrẹ̀" jẹ́ ìkékúrú orúkọ Yorùbá náà "Ọlánrewájú".

eLDee àti aya rẹ̀ tí wọ́n ti wà pọ̀ pẹ́, Dolapo Latinwo-Bello ti ṣe ìgbéyàwó, wọ́n sì bí ọmọbìnrin méjì papọ̀, Temi àti Toke. Ó ti ń gbé ní Atlanta, USA láti ọdún 2002.

Ní oṣù Kejìlá ọdún 2013, ó kọ̀wé sí ojúewé Twitter rẹ̀ láti ṣàtìlẹ́yìn fún ẹ̀tọ́ àwọn ọkùnrin tó ń bá ọkùnrin lòpọ̀, ó sọ pé ó ṣeéṣe kí Áfíríkà mọ̀ láìpẹ́ pé ìkórìíra yìí kò yàtọ̀ sí kẹ́lẹ́yàmẹ̀yà lórí ẹ̀sìn tàbí ẹ̀yà.

## Àkójọ Àwọn Orin Rẹ̀

### Àwọn Àwo-orin rẹ̀
**Long Time Coming* (2004)
**Return of the King* (2006)
**Big Boy* (2008)
**Is It Your Money* (2010)
**[[Undeniable (eLDee album)|Undeniable]]* (2012)

### Àwọn Àkójọpọ̀ Orin
**L.A.G Style* láti ọwọ́ Trybesmen (2000)
**The Big Picture* (2004)
**The Champion: The Hits* (2009)

## Ẹ tún wo
* African hip hop
* Nigerian hip hop
* Orin Nàìjíríà

## Àwọn Ìtọ́kasì

## Àwọn Ìjápọ̀ Ìta
* Ojúewé Wẹ́ẹ̀bù rẹ̀
* Ìfọ̀rọ̀wánilẹ́nuwò pẹ̀lú Eldee
* Ẹ gbọ́ orin àdàkọ Trybesmen kan láti orí Wẹ́ẹ̀bù BBC